CELEX: C2005/205/48
Language: el
Date: 2005-08-20 00:00:00
Title: Υπόθεση T-220/05: Προσφυγή του Kurt Jacobs κατά της Επιτροπής των Ευρωπαϊκών Κοινοτήτων, που ασκήθηκε στις 7 Ιουνίου 2005

20.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/26
            
         Προσφυγή του Kurt Jacobs κατά της Επιτροπής των Ευρωπαϊκών Κοινοτήτων, που ασκήθηκε στις 7 Ιουνίου 2005
   (Υπόθεση T-220/05)
   (2005/C 205/48)
   Γλώσσα διαδικασίας: η γαλλική
   Ο Kurt Jacobs, κάτοικος Bruges (Βέλγιο), εκπροσωπούμενος από τον Lucas Vogel, δικηγόρο, άσκησε στις 7 Ιουνίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               1.
            
            
               να ακυρώσει την απόφαση της ΑΔΑ της 11ης Φεβρουαρίου 2005, η οποία κοινοποιήθηκε στις 14 Φεβρουαρίου 2005 και παρελήφθη από τον προσφεύγοντα στις 27 Φεβρουαρίου 2005, και με την οποία απορρίφθηκε η διοικητική ένσταση του προσφεύγοντος, της 16ης Νοεμβρίου 2004, με την οποία ζητούσε την ακύρωση τριών διαδοχικών αποφάσεων της 16ης Αυγούστου 2004, της 24ης Αυγούστου 2004 και της 31ης Αυγούστου 2004, στο μέτρο που με τις αποφάσεις αυτές κατετάγη, κατά την πρόσληψη, στον βαθμό Β*3, κλιμάκιο 2, και καθορίστηκε ο βασικός μισθός του στα 3101,85 ευρώ·
            
         
               2.
            
            
               εφόσον παρίσταται ανάγκη, να ακυρώσει και τις αποφάσεις της 16ης Αυγούστου 2004, της 24ης Αυγούστου 2004 και της 31ης Αυγούστου 2004 κατά των οποίων έβαλλε η προμνησθείσα διοικητική ένσταση·
            
         
               3.
            
            
               να υποχρεώσει την Επιτροπή να του καταβάλει αποζημίωση ύψους 250 000 ευρώ.
            
         Λόγοι ακυρώσεως και κύρια επιχειρήματα:
   Ο προσφεύγων υπέβαλε υποψηφιότητα στον εξωτερικό διαγωνισμό COM/B/1/02 για την κατάρτιση εφεδρικού πίνακα επιτυχόντων για προσλήψεις βοηθών διοικητικών υπαλλήλων βαθμού Β5 ή Β4. Κατόπιν της επιτυχίας του στον διαγωνισμό αυτό, του απεστάλη, με ηλεκτρονικό ταχυδρομείο της 20ής Απριλίου 2004, πρόταση προσλήψεως από τη ΓΔ RELEX της Επιτροπής. Ο προσφεύγων απεδέχθη την πρόταση αυτή στις 21 Απριλίου 2004. Ωστόσο, η πράξη διορισμού του καταρτίστηκε στις 31 Αυγούστου 2004, καθόσον ο προσφεύγων χρειάστηκε, προηγουμένως, να καταγγείλει τη σύμβαση εργασίας που τον συνέδεε με τον προηγούμενο εργοδότη του. Κατ' εφαρμογήν των νέων διατάξεων του ΚΥΚ που τέθηκαν σε ισχύ από 1ης Μαΐου 2004, προσλήφθηκε στον βαθμό Β*3, κλιμάκιο 2, ενώ ο παλαιός βαθμός Β5, τον οποίο προέβλεπε η προκήρυξη του διαγωνισμού, αντιστοιχεί στον νέο βαθμό Β*5. Ως εκ τούτου, ο βασικός μισθός του ήταν σαφώς κατώτερος από αυτόν που θα ελάμβανε υπό το προγενέστερο καθεστώς.
   Ο προσφεύγων ζητεί, συνεπώς, την ακύρωση των προσβαλλομένων αποφάσεων περί του διορισμού και της βαθμολογικής κατατάξεώς του, καθώς και την αποκατάσταση της ζημίας την οποία ισχυρίζεται ότι υπέστη. Στο πλαίσιο του πρώτου λόγου ακυρώσεως, επικαλείται παραβίαση της αρχής της προστασίας της δικαιολογημένης εμπιστοσύνης, παράβαση του καθήκοντος αρωγής το οποίο υπέχει η διοίκηση, καθώς και παράβαση των δεσμευτικών διατάξεων της προκηρύξεως του διαγωνισμού. Στο πλαίσιο αυτό, υποστηρίζει επίσης ότι η πρόσληψή του είχε, στην πραγματικότητα, συντελεστεί πριν από την έναρξη της ισχύος του νέου ΚΥΚ, με την ανταλλαγή των ηλεκτρονικών μηνυμάτων της 20ής και 21ης Απριλίου 2004.
   Ο προσφεύγων επικαλείται, περαιτέρω, με τον δεύτερο λόγο ακυρώσεως, παραβίαση της αρχής της απαγορεύσεως των διακρίσεων, καθόσον προσλήφθηκε σε βαθμό κατώτερο από εκείνον τον οποίο προέβλεπε η προκήρυξη του διαγωνισμού και στον οποίο προσλήφθηκαν άλλοι επιτυχόντες του ίδιου διαγωνισμού.